ภัยพิบัติปี2554ทำโลกเจ๊งสุด
เศรษฐกิจเสียหายทุบสถิติ3.5แสนล้านน้ำท่วมไทยใหญ่สุดติดท็อป3
17 ธ.ค. 2554

เศรษฐกิจเสียหายทุบสถิติ3.5แสนล้านน้ำท่วมไทยใหญ่สุดติดท็อป3
บริษัทประกันภัยเผยปี 2554 เป็นปีที่เกิดความสูญเสียทางเศรษฐกิจจากภัยพิบัติมากที่สุดทุบสถิติใหม่ 
บริษัทรับประกันภัยต่อ สวิส รี เปิดเผยเมื่อวันที่ 16 ธ.ค. ว่า ปี 2554 ถือเป็นปีที่โลกเผชิญความสูญเสียทางเศรษฐกิจจากภัยพิบัติทางธรรมชาติมากที่สุดเท่าที่เคยมีมา อยู่ที่ 3.5 แสนล้านเหรียญสหรัฐ นำโดยเหตุแผ่นดินไหวที่ญี่ปุ่น ตามมาด้วยแผ่นดินไหวในนิวซีแลนด์ และภาวะน้ำท่วมใหญ่ในประเทศไทย ซึ่งความสูญเสียนี้อาจยังขยายวงต่อเนื่องจากพายุฤดูหนาวในยุโรป และการเคลมประกันภัยในไทยที่ยังไม่เสร็จสิ้น
รายงานประเมินความสูญเสียจากภัยพิบัติประจำปี ระบุว่า ตัวเลขความสูญเสียทางเศรษฐกิจ 3.5 แสนล้านเหรียญสหรัฐ ในปีนี้ถือว่าสูงสุดเป็นประวัติการณ์แซงหน้าสถิติเดิมซึ่งอยู่ที่ 2.26 แสนล้านเหรียญสหรัฐ ในปีที่แล้ว โดยส่วนใหญ่เป็นความเสียหายจากแผ่นดินไหว สึนามิ และโรงไฟฟ้านิวเคลียร์รั่วไหลที่ญี่ปุ่นเมื่อเดือน มี.ค. ซึ่งคาดว่าสร้างความเสียหายถึงราว 2.1 แสนล้านเหรียญสหรัฐ 
ขณะที่อุตสาหกรรมประกันภัยก็ต้องจ่ายค่าชดเชยความเสียหายในปีนี้สูงสุดทุบสถิติเป็นอันดับ 2 รองจากในปี 2548 ที่เกิดพายุเฮอริเคนแคทรินาถล่มสหรัฐ ซึ่งต้องจ่ายค่าชดเชยไปถึง 1.23 แสนล้านเหรียญสหรัฐ
รายงานระบุว่า อุตสาหกรรมประกันภัยแบกรับความเสียหายจากภัยพิบัติในปี 2554 ราว 1.08 แสนล้านเหรียญสหรัฐ ในจำนวนนี้เป็นค่าชดเชยแผ่นดินไหวที่ญี่ปุ่น 3.5 หมื่นล้านเหรียญสหรัฐ แผ่นดินไหวในนิวซีแลนด์ 1.2 หมื่นล้านเหรียญสหรัฐ และน้ำท่วมไทยอย่างน้อย 1 หมื่นล้านเหรียญสหรัฐ ขณะที่พายุทอร์นาโดอีก 2 ลูก ในสหรัฐสร้างเสียหายให้บริษัทประกันภัยตามมาในอันดับ 4 และ 5 
รายงานระบุด้วยว่า หากญี่ปุ่นมีการทำประกันภัยแผ่นดินไหวได้ครอบคลุมมากขึ้นเหมือนในประเทศเสี่ยงอื่นๆ เช่น ที่นิวซีแลนด์ ตัวเลขความเสียหายของอุตสาห กรรมประกันภัยก็อาจขยับสูงขึ้นกว่านี้มาก